РЕПУБЛИКА СРБИЈА

НАРОДНА СКУПШТИНА

Одбор за права детета

23 Број: 06-2/312-18

7. децембар 2018. године

Б е о г р а д

З А П И С Н И К

 ШЕСТЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 6. ДЕЦЕМБРА 2018. ГОДИНЕ

Седница је почела у 11,05 часова.

Седницом је председавала Нада Лазић, заменик председника Одбора.

 Седници су присуствовали чланови Одбора: Нада Лазић, заменик председника Одбора, Гордана Чомић, потпредседник Народне скупштине, Миланка Јевтовић Вукојичић, председник Одбора за рад, социјална питања, друштвену укљученост и смањење сиромаштва, Сандра Божић, др Данијела Стојадиновић, Марија Јевђић, Елвира Ковач, Милена Ћорилић, Наташа Михаиловић Вацић, др Ана Стевановић и Марко Ђуришић.

Седници Одбора су присуствовали заменици одсутних чланова Одбора: др Радослав Јовић (Дубравка Филиповски, члан), Милија Милетић (Ана Караџић, члан) и Горица Гајић (др Санда Рашковић Ивић, члан).

Седници Одбора нису присуствовали Маја Гојковић, председник Одбора, Верољуб Арсић, проф. др Владимир Маринковић, Ђорђе Милићевић и Вјерица Радета, потпредседници Народне скупштине, као ни следећи чланови Одбора Јелена Мијатовић, Наташа Сп. Јовановић, проф. др Драгољуб Мићуновић, Срђан Ного и Наташа Мићић, нити њихови заменици.

 На предлог председника Одбора, једногласно (14 „за“) је усвојен следећи:

Д н е в н и р е д

1. Предлог за организовање Јавног слушања о иницијативи „Наше дете – наша одлука“ за измене и допуне Породичног закона.

Пре преласка на рад по утврђеном дневном реду, Одбор је једногласно (14 „за“) и са примедбом народног посланика Милије Милетића, заменика члана Одбора, усвојио записник Пете седнице Одбора, одржане 23. октобра 2018. године.

Напомена: народни посланик Милија Милетић, заменик члана Одбора је изнео примедбу на достављени тескт Записника Пете седнице Одбора, с обзиром да је на поменутој седници дискутовао о проблемима деце која живе на селу, а није детаљно, по његовим речима, унето његово излагање, па с тим у вези, истиче да се његова примедба, сходно томе унесе у Записник Шесте седнице Одбора. Наиме, поновио је да постоје велики проблеми свих оних који живе на селу, са посебним акцентом на децу која живе на селу и указао је да је потребно посветити већу пажњу када се говори о проблемима деце, а посебно је потребно акценат ставити на проблеме деце која живе на селу јер се она налазе у ситуацији којој се мора посветити посебна и још већа пажња, уз обавезу односно апел свима да о томе јавно иступају.

**Прва тачка дневног реда –** **Предлог за организовање Јавног слушања о иницијативи „Наше дете – наша одлука“ за измене и допуне Породичног закона.**

Пре преласка на рад по дневном реду председавајући седнице Нада Лазић, заменик председника Одбора је обавестила присутне да је председнику и члановима Одбора достављен Предлог за организовање Јавног слушања, који су поднели народни посланици Марко Ђуришић, Санда Рашковић Ивић, Нада Лазић и Гордана Чомић, чланови Одбора. Подсетила је чланове и заменике чланова Одбора да им је материјал за тачку 1. предложеног Дневног реда, односно Предлог за организовање Јавног слушања достављен путем електронске поште (30. новембра 2018. године) и у штампаном облику (3. децембра 2018. године) подељен по посланичким групама, тако да су имали прилике да се са садржином благовремено упознају. Наиме, указала је да је предложена тема Јавног слушања „Измене и допуне Породичног закона“, а осврнула се и на списак лица која би била позвана, а реч је о представницима иницијативе „Наше дете – наша одлука“, затим министар за рад, запошљавање, борачка и социјална питања, као и помоћник министра надлежан за Сектор за бригу о породици и социјалној заштити, директори центара за социјални рад, чланови Одбора за људска и мањинска права и равноправност полова, као и чланице Женске парламентране мреже. Такође је подсетила да је на Четвртој седници Одбора, одржаној 9. октобра 2018. године, Одбор информисан о иницијативи „Наше дете – наша одлука“ – Предлог за измену и допуну Породичног закона, од стране Тамаре Скроза, подносиоца иницијативе и том приликом се дискутовало о поменутој иницијативи и истакнуто је да се подржава свака добронамерна иницијатива која је усмерена ка побољшању законских оквира која се односе на старатељство и доприносе доношењу одлука које су у најбољем интересу детета, уз уважавање мишљења односно изјаве воље родитеља.

У дискусији су учествовали чланови Одбора: Нада Лазић и Марко Ђуришић.

Марко Ђуришић се осврнуо на Четврту седницу Одбора на којој је дискутовао о подношењу Предлога за организовање Јавног слушања и мишљења је да по Пословнику Народне скупштине прави пут да се после поднете иницијативе организује јавно слушање да би на тај начин евентуално дошло до одређених законских промена како би се цела прича наставила и на крају добила замишљени епилог који би се односио на то да иницијативе грађана или групе грађана могу да се политички артикулишу кроз парламент. На крају излагања је изразио задовољство што се на седници дискутује о Предлогу за организовање Јавног слушања односно о Предлогу одлуке за организовање Јавног слушања и замолио је чланове и заменике чланова Одбора за мишљење и сугестије у погледу допуне списка лица која би била позвана на Јавно слушање.

У току дискусије Нада Лазић је предложила да се у Предлогу за организовање Јавног слушања списак лица која би била позвана допуни са представницима Савета за права детета Владе Републике Србије, затим да се позове Весна Дејановић из УНИЦЕФ-а, Јасмина Михњак, родитељски портал „Бебац“ и Кристина Павловић, адвокат.

На крају дискусије, на предлог заменика председника, Одбор за права детета је једногласно (14 „за“) и у складу са чланом 84. став 3. Пословника Народне скупштине донео Одлуку о организовању Јавног слушања и то:

- Одбор за права детета организује Јавно слушање на тему „Наше дете – наша одлука“ за измену и допуну Породичног закона;

- Сврха и циљеви Јавног слушања су да се чланови Одбора и јавност информишу о иницијативи која је усмерена ка побољшању законских оквира која се односе на старатељство и допринeсе доношењу одлука које су у најбољем интересу детета, уз уважавање мишљења односно изјаве воље родитеља, да се уваже права детета да слободно изразе своје мишљење, по питањима која се тичу њиховог живота, као и да се узме у обзир могућност остваривања права родитеља да изразе своје мишљење о избору старатеља деци у случају своје смрти и тако учествују у доношењу одлука које се тичу будућности њихове деце;

- Јавно слушање ће се одржати у четвртак, 14. марта 2019. године, са почетком у 12,00 часова, у Дому Народне скупштине, у Малој сали, Трг Николе Пашића 13.;

- На Јавно слушање ће бити позвани: чланови Одбора за људска и мањинска права и равноправност полова Народне скупштине, представници иницијативе „Наше дете – наша одлука“, представници Министарства за рад, запошљавање, борачка и социјална питања, односно министар, као и помоћник министра у Сектору за бригу о породици и социјалној заштити, представници Савета за права детета Владе Републике Србије, директори центара за социјални рад, чланице Женске парламентране мреже, Весна Дејановић из УНИЦЕФ-а, Јасмина Михњак, родитељски портал „Бебац“ и Кристина Павловић, адвокат.

Посебно је указано, да постоји могућност, да се у међувремену, с обзиром на рок односно време одржавања Јавног слушања који је одређен, јави потреба за измену или допуну Одлуке о организовању Јавног слушања, не суштинске већ техничке природе, у погледу проширења списка лица која би била позвана или о евентуалној измени времена одржавања Јавног слушања, или о другим техничким питањима о чему би благовремено Одбор био обавештен.

Истакнуто је да ће се, у складу са чланом 84. став 4. Пословника Народне скупштине, о донетој Одлуци о организовању Јавног слушања обавестити председник Народне скупштине.

Седница је завршена у 11,20 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ЗАМЕНИК ПРЕДСЕДНИКА ОДБОРА

 Јелена Ђорић Нада Лазић